ໄນຈີເຣຍ ປ່ອຍໂຕ 180 ຄົນ ທີ່ສົງໄສວ່າ ເປັນສະມາຊິກ ກຸ່ມ Boko Haram
ທະຫານ​ໄນ​ຈີ​ເຣຍ ໄດ້​ປ່ອຍໂຕ 180 ກວ່າຄົນ ທີ່ສົງໄສ​ວ່າ ​ເປັນສະມາຊິກກຸ່ມ​ Boko Haram ຫລັງຈາກການ​ສືບສວນ​ ແລະ​ຢືນ​ຢັນວ່າ ​ເຂົາ​ເຈົ້າ​ບໍ່ມີຄວາມຜິດ.
ທະຫານໄນຈີເຣຍໄດ້ປ່ອຍໂຕ 180 ກວ່າຄົນ ຊຶ່ງກ່ອນໜ້ານີ້ມີ ການສົງໄສວ່າ ເປັນສະມາຊິກ ກຸ່ມຫົວຮຸນແຮງ Boko Haram ທ່າມກາງຄື້ນຟອງໃໝ່ຂອງຄວາມຮຸນແຮງທີ່ກໍ່ຂຶ້ນໂດຍກຸ່ມ ດັ່ງກ່າວ ເສນາທິການຂອງກອງທັບໄນຈີເຣຍ ພົນໂທ Kenneth Minima ກ່າວວ່າ ບັນດາຜູ້ຕ້ອງສົງໄສເຫຼົ່ານີ້ຮວມທັງພວກຜູ້ ຊາຍ ຜູ້ຍິງແລະເດັກນ້ອຍ ໄດ້ຖືກຄຸມຂັງໄວ້ຢູ່ໃນຄຸກທະຫານ ເປັນເວລາຫລາຍເດືອນ ທ່ານກ່າວວ່າ ເຂົາເຈົ້າໄດ້ຖືກປ່ອຍ ໂຕໃນວັນຈັນວານນີ້ ໃຫ້ແກ່ລັດຖະບານລັດ Borno ຫລັງ ຈາກການສືບສວນໄດ້ຢືນຢັນວ່າ ເຂົາເຈົ້າບໍ່ມີຄວາມຜິດ ໄນຈີເຣຍ ກຳລັງປະເຊີນໜ້າກັບຄວາມຮຸນແຮງທີ່ມີມາເປັນລຳດັບ ຊຶ່ງມີການຖິ້ມໂທດໃສ່ ພວກຫົວຮຸນແຮງ Boko Haram ທີ່ເຮັດໃຫ້ຫລາຍກວ່າ 200 ຄົນເສຍຊີວິດໃນອາທິດທີ່ ຜ່ານມາ ການວາງລະເບີດຢູ່ທີ່ວັດອິສລາມ ແລະຮ້ານອາຫານໃນເຂດໃຈກາງເມືອງ Jos ໃນຕອນແລງວັນອາທິດທີ່ຜ່ານມາ ໄດ້ເຮັດໃຫ້ມີຜູ້ເສຍຊີວິດຢ່າງໜ້ອຍ 44 ຄົນ ແລະໄດ້ຮັບບາດ ເຈັບອີກຫລາຍສິບຄົນ ໃຂຕອນເຊົ້າວັນອາທິດຜ່ານມານີ້ ຜູ້ວາງລະເບີດສະລະຊີບຄົນນຶ່ງ ໄດ້ຢ່າງເຂົ້າໄປໃນໂບດ ທີ່ເມືອງ Potiskum ຊຶ່ງເປັນເມືອງໃຫຍ່ສຸດຂອງລັດ Yobe ແລະໄດ້ບີບຂະນວນລະເບີດ ໃຫ້ແຕກຂຶ້ນ ທີ່ໄດ້ສັງຫານຢ່າງໜ້ອຍຫ້າຄົນ ເຫດການ ດັ່ງກ່າວແມ່ນມີຂຶ້ນຫລັງຈາກ ການໂຈມຕີດ້ວຍລະເບີດສະລະຊີບ ໃກ້ກັບເມືອງ Maiduguri ໃນວັນສຸກຜ່ານມາ ບ່ອນທີ່ ບັນດາເຈົ້າໜ້າທີ່ ກ່າວວ່າ ຜູ້ຍິງຫົກຄົນ ເປັນຜູ້ບີບຄະນວນລະເບີດໃຫ້ແຕກ ທີ່ໄດ້ສັງຫານ ຫລາຍສິບຄົນ